Azərbaycana gələn turistlər, əsasən, Rusiyadan, MDB ölkələrindən, İrandan, Türkiyədən olur. Son vaxtlar ərəb ölkələrindən də gəlirlər. Sosial şəbəkələrdə tez-tez hansısa ərəbin ovda əldə etdiyi nailiyyətlərdən bəhs edən yazılara rast gəlinir. Mən hesab edirəm ki, bütün dünyada olduğu kimi, Azərbaycanda da bu məsələ qanunla tənzimlənməli, qanun da hamıya aid edilməlidir. Bir milyona görə Azərbaycanın faunasını kimlərəsə məhv etdirmək olmaz. Sonradan bizə 100 milyonlar lazım olacaq ki, o faunanı bərpa edək. Bu qanun layihəsində həmin sahədə həm ictimai nəzarət mexanizminin, həm də qanunların sərtləşdirilməsi lazımdır ki, bu məsələdə qanundan yuxarıda duran heç bir təbəqə olmasın, çünki söhbət Azərbaycanın faunasından gedir. Burada bələdiyyələrə geniş yer verilir, amma çox təəssüflər olsun ki, onlara kifayət qədər səlahiyyət verilmir. Ona görə də həmin maddə yalnız sözdən ibarət olacaq. Amma yerlərdə mütləq bələdiyyələrin rolunu artırmaq lazımdır ki, turizmin inkişafına əlavə təkan verən bir amilə çevrilsin. Bütün deputat həmkarlarımı qanunun qəbul edilməsinə dəvət edirəm, çünki çox yüksək səviyyədə hazırlanıb. Diqqətinizə görə təşəkkür edirəm.